An community pantry o inaapod man na bodegang bayan sarong lugar o pwesto sa komunidad kun sain igwa nin mga libreng pagkakan o kun ano pa man na donasyon an nakalatag sa sarong kaganan asin an dawa si isay man na indibidwal, pwedeng magkua o pwede man na magdonar. An bantog na prinsipyo na "Magbigay ng ayon sa kakayahan. Kumuha batay sa pangangailangan," (Magtao sigun sa kakayahan. Magkua sigun sa pangangaipo.) iyo an pinagpapa-utob na konsepto sa siring na proyekto. An mga nagkaag kan saindang kanya-kanyang mga community pantry, pirming igwa nin mga sinyal sa sadit na karatula kan siring na prinsipyo nin pagtau, asin man kan tanda na "inspired by Maginhawa Community Pantry" bilang pagtau nin pagrumdom sa kagmukna kaini.